«Cheesecake» omdirigeres hit. For kakene, se Ostekake.  For New York Cheesecake, se New York Cheesecake (andre betydninger).
*For pinneisen fra Diplom-Is, se Pin-Up*
Klassisk pinupbilde av skuespillerinnen Gloria Anderson fra den amerikanske hærens uketidsskrift *Yank, the Army Weekly* 31. mars 1944.
Pinupbilde av amerikanske Sheila Ryan fra den amerikanske hærens uketidsskrift *Yank, the Army Weekly*.
En **pinup** er opprinnelig et bilde av en vakker og ofte lettkledd eller endog naken ung kvinne med et erotisk tilsnitt. Modellen kalles gjerne pinup, **pinuppike**, **pinupjente** eller **pinupmodell**, og kan for eksempel være fotomodell, skuespiller eller sexsymbol. Begrepet **glamourmodell** med tilsvarende betydning ble lansert i Skandinavia etter at en ny type livsstilsblader for unge menn begynte å trykke mer moderne pinupbilder på 1990-tallet.

**Pinupbilder** kan være fotografier, malerier, tegninger m.m. Betegnelsen kommer av at bildene ofte ble hengt på veggen med nåler eller tegnestifter. Pinupbilder er vanlige i manneblader, kalendere og på plakater. Pinupbilder har til hensikt å vise frem selve modellen i motsetning til motebilder der hensikten er å vise frem bekledningen. En pinup viser normalt ikke området rundt kjønnsorganene og sjelden brystvorter i motsetning til naken- og pornomodeller. Pinup forbindes særlig med 1940- og 1950-tallet, men fenomenet er mye eldre og er i hvert fall kjent siden 1890-tallet. Form og stil har variert som en følge av samtidens normer og estetikk, og mellom land og kulturer.

I nyere tid benyttes også begrepet pinup tidvis om menn og bildene av dem, og dessuten i utvidet og overført betydning.

Begreper
--------

### Cheesecake

Josephine Baker i banan-skjørt, 1927
*Cheesecake* (ostekake) er et eldre amerikansk slangord for pinuppiker og -bilder. Det er registrert første gang på trykk i 1934 og er dermed eldre enn ordet *pinup*. Udokumentert historie forteller at det ble brukt i muntlig slang om lag 20 år tidligere i uttrykket (sagt om en vakker kvinne) «better than cheesecake» (bedre enn ostekake). Begrepet er ukjent eller lite benyttet på norsk.

### Beefcake

I nyere tid kan også menn betraktes som *pinups*, og man benytter uttrykket *beefcake* (kjøttkake) om slike som en humoristisk parallell til *cheesecake*. Det er registrert første gang i 1949. Begrepet er ukjent eller lite benyttet på norsk.

### Pinup

Begrepet *pinup* har vært i bruk på engelsk siden 1941, men fenomenet er mye eldre og er i hvert fall kjent siden 1890-tallet. Ordet kom til Europa med amerikanske soldater på begynnelsen av 1940-tallet. Betegnelsen kommer av at bildene ofte ble hengt på veggen med nåler eller tegnestifter («pins»), slik man kan se i enkelte mannsdominerte miljøer.

I nyere tid benyttes også begrepet pinup tidvis om menn.

Begrepet benyttes dessuten i utvidet og overført betydning, for eksempel «Han har siden blitt det nye regimets ledende skikkelse - dets politiske pinup.».

### Glamourmodell

På 1990-tallet begynte en ny type livsstilsblader for unge menn å trykke mer moderne pinupbilder. Disse pinuppikene ble etterhvert kalt *glamourmodeller* i Sverige og Norge. Begrepet er registrert benyttet i norske massemedier fra og med 2004. I den grad glamourmodellene skiller seg fra pinupmodellene er det et spørsmål om samtidens estetikk: Betegnelsen glamourmodell ble lansert samtidig som kosmetisk kirurgi begynte å bli et vanlig fenomen.

Historie
--------

Malt pinup av den amerikanske kjendisskuespilleren Olive Thomas, av Alberto Vargas, 1920.
«Nose art»: Pinupmodeller var en populær dekorasjon på amerikanske bombefly under andre verdenskrig.
Pinupbilde av amerikanske Sherry Britton fra den amerikanske hærens uketidsskrift *Yank, the Army Weekly* 9. desember 1945. 
Dita Von Teese i et klassisk­inspirert pinupbilde á la Bettie Page fotografert av Steve Diet Goedde.
Mimi Miyagi i et klassisk­inspirert pinupbilde á la olje- og airbrushmalerier.
### Franske postkort

Utdypende artikkel: Franske postkort

Tegninger og malerier av vakre kvinner med lite klær er en gammel tradisjon, men pinup som et masseprodusert fenomen ble ikke virkelig vanlig før med fotografi. Allerede på begynnelsen av 1900-tallet var det blitt vanlig å selge postkort med foto av lettkledde kvinner i Frankrike, som en slags form for mykporno. Slike bilder var i svart/hvitt, bilder med farger var malt eller tegnet. Slike postkort og små bilder ble svært populære blant soldater under første verdenskrig.

### Pinuppiker

Etter første verdenskrig ble trenden populær i USA. Pinupbilder fikk et oppsving på 1940-tallet i forbindelse med andre verdenskrig. Både Den amerikanske hærens uketidsskrift *Yank, the Army Weekly* og det tyske motstykket *Signal* trykket pinupbilder for å styrke soldatenes moral. Slike bilder ble mye kopiert som dekorasjon på blant annet amerikanske bombefly. De fikk et enda større gjennomslag utover 1950-tallet da herremagasinet *Playboy* ble utgitt i Nord-Amerika. Trenden med malte eller tegnede pinuper eksisterte side om side med de fotograferte portrettene helt fram til fargefoto ble vanlig.

Betty Grable ble den fremste pinuppiken under andre verdenskrig som følge av hennes legendariske badedraktbilde. Det ble i 2003 inkludert i boken *100 Photographs that Changed the World* utgitt av *Life*. Bettie Page var en av 1950-tallets mest populære pinuppiker og fetisjmodeller. Hennes stil med ravnsvart hår, pannelugg, korsetter, strømper og stiletthæler ble både da og senere mye kopiert, i nyere tid av Dita Von Teese. Mange skuespillere, som Marilyn Monroe og Rita Hayworth, lot seg avbilde som pinuppiker.

Det amerikanske sportstidsskriftet *Sports Illustrated* lanserte i 1964 *Sports Illustrated Swimsuit Issue*. Det inneholder bilder av kvinnelige motemodeller iført badetøy på eksotiske steder og utgis årlig på senvinteren i en, for amerikansk sport, rolig periode. Fra 1997 inneholder denne utgaven kun slike bilder. Utgivelsen har utviklet seg til en mediebegivenhet med egne fjernsynsprogrammer, videoer, kalendere og utgaver i mange land. Supermodellen Vendela Kirsebom fikk sitt endelige gjennombrudd da hun prydet forsiden i 1993.

Pirelli i Storbritannia lanserte i 1964 pirellikalenderen som en vanlig bransjekalender. Den utviklet seg til å bli verdens kanskje eneste prestisjepikekalender med glamour- og nakenbilder med kunstneriske kvaliteter. Deltagelse i kalenderen regnes som prestisjefylt både for modeller og fotografer. En rekke supermodeller og kjendiser har deltatt opp gjennom årene. Den ble ikke utgitt i årene 1975–1983. 

I Storbritannia har avisen *The Sun* daglig publisert bilder av lettkledde kvinner siden 1969, kjent som side 3-piken.

### Glamourmodeller

Marilyn Monroe
På 1990-tallet dukket en ny type livsstilsblader for unge menn opp i Nord-Amerika og Europa. Eksempler er *Loaded* og *FHM* i Storbritannia, *Maxim* og *Stuff Magazine* i USA.

Lignende blader ble etterhvert også populære i Skandinavia: *Magazine Café*, *Slitz*, *Moore Magazine* og den svenske utgaven av *FHM* i Sverige, *Mann* og den norske utgaven av *FHM* i Norge. Etter at disse bladene begynte å trykke mer moderne pinupbilder, ble begrepet «glamourmodell» lansert. I Norge og Sverige er det hovedsakelig i disse bladene og som blikkfang på messer og andre arrangementer glamourmodeller finner sitt virke, men de benyttes også til kalendere og plakater.

Utover på 2000-tallet fikk glamourmodeller en god del oppmerksomhet i Norge, og yrket ble gradvis akseptert av allmennheten. Glamourmodeller ble intervjuet i aviser og talkshow, og ble benyttet som blikkfang på messer og andre arrangementer. Vinteren/våren 2009 viste TVNorge fjernsynsdokumentarserien *Glamourjentene*. Markedet ble dårligere etter at finanskrisen rammet Norge høsten 2008.

Kjente pinupkunstnere
---------------------

* Charles Dana Gibson (1867–1944)
* Joseph Christian Leyendecker (1874–1951)
* Harrison Fisher (1875–1934)
* George Petty (1894–1975)
* Walt Otto (1895–1963)
* Alberto Vargas (1896–1982)
* Haddon Sundblum (1899–1976)
* Howard Connolly (\*1903)
* Forest Clough (1910–1985)
* Al Buell (\*1910)
* Bill Randall (\*1911)
* Arthur Sarnoff (\*1912)
* Gil Elvgren (1914–1980)
* Joyce Ballantyne (1918–2006)
* Mike Ludlow (\*1921)
* Freeman Elliot (\*1922)
* Harry Ekman (1923–1999)
* Mayo Olmstead (\*1925)
* Mel Ramos (\*1935)
* Olivia de Berardinis (\*1948)
* Roy Best
* Edward D'ancona
* Pearl Frush
* K.O. Munson
* Patrick Hitte
* Victor Rinaldi
* Greg Hildebrandt
* Lorenzo Di Mauro
* Bill Medcalf
* Michael Mobius
* Fritz Willis

Se også
-------

* Glamourfotografi
* Glamour
* Modell (yrke)
* Mykporno
* Side 3-piken

Referanser
----------

1. ↑  «Pinup», i Bokmålsordboka og Nynorskordboka, besøkt 21.08.2009
2. 1 2 3  «Pinup», i Ordnett.no, besøkt 21.08.2009
3. ↑  Elin Davidsen (21. juli 2008). «Pinuper ble moteikon». Det Nye. Arkivert fra originalen 16. mars 2009. Besøkt 17. august 2019.
4. 1 2 3 4 5 6  «Fra prektig pike til Playboy» Arkivert 12. mai 2009 hos Wayback Machine. av Carina Elisabeth Carlsen i Kamille, publisert av klikk.no 18. oktober 2008, besøkt 24.08.2009
5. 1 2 3  «The History of Pin-Up Art», i The Art History Archive, besøkt 20.08.2009
6. 1 2  «History: Pin-Ups» Arkivert 27. januar 2012 hos Wayback Machine. av fotografen Shoshana Portnoy, 2009, besøkt 20.08.2009
7. 1 2 3 4 5 6 7  «Pin-up», i Oxford English Dictionary, besøkt 20.08.2009
8. 1 2  «Cheesecake», i Oxford English Dictionary, besøkt 20.08.2009
9. ↑  Cheesecake, under cheese i Online Etymology Dictionary, besøkt 14.08.2009
10. 1 2 3 4  Cheesecake Arkivert 25. august 2009 hos Wayback Machine. «the Fashion Spot» i forumet «Vintage 'Cheesecake' Pin-Ups», bidragsyter «Hanne», 27.01.2008, besøkt 14.08.2009
11. 1 2  «Beefcake», i Oxford English Dictionary, besøkt 20.08.2009
12. 1 2  «Pinup», i Allwords.com English Dictionary, besøkt 20.08.2009
13. ↑  «Glamourmodell», i Retriever Research/ATEKST, Retriever Norge, besøkt 17.08.2009
14. ↑  Rask Models konkurs - ni modeller arbeidsledige, Sverre Rørvik Nilsen, Hegnar Online, 23. mars 2009, besøkt 12.08.2009

Eksterne lenker
---------------

* (en) Pin-up-art – kategori av bilder, video eller lyd på Commons Rediger på Wikidata

* (en) Pin-up – galleri av bilder, video eller lyd på Commons Rediger på Wikidata

* TV-serien *Glamourjentene* på TVNorge

|  |  |
| --- | --- |
| Oppslagsverk/autoritetsdata | Store norske leksikon **·** LCCN
 |